b'\n_START_ARTICLE_\nOtto Heinrich Igelstr\xc3\xb6m\n_START_PARAGRAPH_\nRiigikrahv Otto Heinrich Igelstr\xc3\xb6m (Jossif (Ossip) Igelstr\xc3\xb6m; 18. mai (vkj 7. mai) 1737 \xe2\x80\x93 18. veebruar 1823 Garsden, Memeli l\xc3\xa4hedal) oli Venemaa Keisririigi s\xc3\xb5jav\xc3\xa4elane ja riigitegelane.\n_START_SECTION_\nElulugu\n_START_PARAGRAPH_\nOtto Heinrich Igelstr\xc3\xb6m s\xc3\xbcndis Tartumaa K\xc3\xa4revere, Laeva ja Ropka m\xc3\xb5isniku, hilisema Liivimaa maamarssali (1747\xe2\x80\x931759) vabah\xc3\xa4rra Gustav Heinrich von Igelstr\xc3\xb6mi (1695\xe2\x80\x931771) ja Ledurga-Turaida kihelkonna Lode m\xc3\xb5isast p\xc3\xa4rit Elisabeth von Albedylli (1705\xe2\x80\x931765) pojana._NEWLINE_Ta osales 1768\xe2\x80\x931774 toimunud Vene-T\xc3\xbcrgi s\xc3\xb5jas, \xc3\xbclendati 1770 kindralmajoriks ja sai enda vanemadjutandiks Magnus Gustav von Esseni. Ia\xc8\x99i, \xc4\xb0\xc5\x9fmas\xc4\xb1li (Izmaili), Akkermani ja Kilija vallutamise eest sai P\xc3\xbcha Georgi ordeni 3. j\xc3\xa4rgu kavaleriks ja \xc3\xbclendati 1775 kindralleitnandiks._NEWLINE_1784 m\xc3\xa4\xc3\xa4rati ta Simbirski ja Ufa asehaldurkonna kindralkuberneriks ja samal aastal vangistas ta viimase Krimmi khaani \xc5\xa0agin-Girei (\xc5\x9eahin Giray)._NEWLINE_1787. aastast osales ta Vene-T\xc3\xbcrgi s\xc3\xb5jas ja j\xc3\xa4rgmisel aastal alanud Vene-Rootsi s\xc3\xb5jas. 1790. aasta aprillist augustini oli ta keisrinna Katariina II t\xc3\xa4ievoliline esindaja rahul\xc3\xa4bir\xc3\xa4\xc3\xa4kimistel ja s\xc3\xb5ja l\xc3\xb5petanud V\xc3\xa4r\xc3\xa4l\xc3\xa4 rahu s\xc3\xb5lmimisel Soomes, mille eest sai P\xc3\xbcha Andrease ordeni ja \xc3\xbclendati seej\xc3\xa4rel 8. septembril 1790 kindral en chef-iks. 1791 sai temast \xc3\xbclemkomandant Riia asehaldurkonnas._NEWLINE_1792 m\xc3\xa4\xc3\xa4rati ta Pihkva ja Smolenski asehaldurkonna kindralkuberneriks._NEWLINE_29. juunil 1792 andis Saksi kuurv\xc3\xbcrst Friedrich August III riigivikaarina Dresdenis talle ja ta kammerh\xc3\xa4rradest vendadele Harald Gustav ja Jakob Johann Igelstr\xc3\xb6mile riigikrahvitiitli._NEWLINE_1793. aastast oli ta Kiievi, T\xc5\xa1ernigivi ja Novgorod-Siverski kindralkuberner, ning saadeti samal aastal saadikuks Poola, kus juhtis Varssavi komandandina eba\xc3\xb5nnestunult Vene v\xc3\xa4gesid 1794. aasta aprillis toimunud Varssavi \xc3\xbclest\xc3\xb5usu (Ko\xc5\x9bciuszko \xc3\xbclest\xc3\xb5us) ajal, mille t\xc3\xb5ttu alandati karistuseks tema auastet._NEWLINE_1796 \xc3\xbclendati jalav\xc3\xa4ekindraliks ja keiser Paul I m\xc3\xa4\xc3\xa4ras ta s\xc3\xb5jakuberneriks Orenburgi kubermangus. Samaaegselt oli ta ka R\xc3\xb5lski musket\xc3\xa4ripolgu (\xd0\xa0\xd1\x8b\xd0\xbb\xd1\x8c\xd1\x81\xd0\xba\xd0\xb8\xd0\xb9 \xd0\xbc\xd1\x83\xd1\x88\xd0\xba\xd0\xb5\xd1\x82\xd0\xb5\xd1\x80\xd1\x81\xd0\xba\xd0\xb8\xd0\xb9 \xd0\xbf\xd0\xbe\xd0\xbb\xd0\xba; 1797. aastast Igelstr\xc3\xb6mi musket\xc3\xa4ripolk) \xc3\xbclem.\n_START_SECTION_\nM\xc3\xb5isad\n_START_PARAGRAPH_\n1773. aastal ostis ta Gulbene staarostkonna, 1777 Unipiha ja 1781 Meeri m\xc3\xb5isa Tartumaal N\xc3\xb5o kihelkonnas, ning oli 1795. aastast ka Riia juures asunud \xc5\xa0amp\xc4\x93tera (Champetre), Anni\xc5\x86mui\xc5\xbea (Annenhof) ja Zolit\xc5\xabde (Solitude), ning Memeli l\xc3\xa4hedal Garg\xc5\xbedai m\xc3\xb5isa (Garsden; Garg\xc5\xbed\xc5\xb3 dvaras) omanik.\n_START_SECTION_\nPerekond\n_START_PARAGRAPH_\n1801. aastast oli tema abikaasaks krahvinna Honorata Stempkowska (u.1740 Krak\xc3\xb3w - 1819 Garg\xc5\xbedai), kes oli Lublini kuberneri J\xc3\xb3zef Stempkowski t\xc3\xbctar, ning varem abielus olnud Poola magnaadi v\xc3\xbcrst Marcin Jerzy Lubomirski ja Ojc\xc3\xb3wi lossi omaniku Teofil Za\xc5\x82uskiga (1760-1831; pl)._NEWLINE_Tema vanem vend, K\xc3\xa4revere ja Laeva p\xc3\xa4rush\xc3\xa4rra, vabah\xc3\xa4rra Harald Gustav Igelstr\xc3\xb6m (1733-1804) oli Vene keisrinna Jelizaveta Petrovna (1709-1762) usaldusisiku, \xc3\xbclem\xc3\xb5uemeistri ja salan\xc3\xb5uniku, Luunja, P\xc3\xb5lgaste ja Mooste vabah\xc3\xa4rra Christian Wilhelm von M\xc3\xbcnnichi (1686-1768) v\xc3\xa4imees ja \xc3\xb5de vabapreili Margarethe Elisabeth Wilhelmine Igelstr\xc3\xb6m (s\xc3\xbcnd.1745) Johann von Michelsohneni esimene abikaasa.'